ธุรกิจอพาร์ตเมนต์จับตลาดคนทำงาน-นศ.
ธนาคารเกียรตินาคิน เผยผลการศึกษาธุรกิจอพาร์ตเมนต์ส่องทิศทางการเติบโตสดใสทั้งกรุงเทพฯและต่างจังหวัด
22 เม.ย. 2556

ธนาคารเกียรตินาคิน เผยผลการศึกษาธุรกิจอพาร์ตเมนต์ส่องทิศทางการเติบโตสดใสทั้งกรุงเทพฯและต่างจังหวัด
นายศราวุธ จารุจินดา ประธานสายสินเชื่อธุรกิจ ธนาคารเกียรตินาคิน เปิดเผยว่า จากข้อมูลการศึกษาของธนาคารเกียรตินาคิน พบว่า ทิศทางธุรกิจอพาร์ตเมนต์ในปี 2556 ยังมีโอกาสขยายตัวอย่างต่อเนื่องทั้งในกรุงเทพฯ และหัวเมืองต่างจังหวัด โดยตลาดต่างจังหวัดมีแนวโน้มเติบโตได้ 9% สูงกว่ากรุงเทพฯ และปริมณฑลที่คาดการณ์ว่าจะเติบโตประมาณ 2% โดยเป็นไปตามปัจจัยบวกที่มีต่อธุรกิจอพาร์ตเมนต์ ได้แก่ พฤติกรรมผู้บริโภคที่ต้องการเช่าที่พักใกล้แหล่งงาน สถานศึกษา หรือสถานีรถไฟฟ้า/รถไฟฟ้าใต้ดิน เนื่องจากสภาพการจราจรและราคาน้ำมันที่สูงขึ้น 
สำหรับตลาดอพาร์ตเมนต์ที่มีศักยภาพสูง ได้แก่ กรุงเทพฯ และปริมณฑล ชลบุรี/พัทยา นครปฐม เชียงใหม่ ขอนแก่น มหาสารคาม อุบลราชธานี นครราชสีมา หัวหิน ภูเก็ตและสงขลา ซึ่งในปี 2555 ที่ผ่านมา พื้นที่ดังกล่าวมีอพาร์ตเมนต์รวมกันประมาณ 459,849 ห้อง(ข้อมูลจำกัดเฉพาะพื้นที่ศึกษาของธนาคารเกียรตินาคิน) ซึ่ง 75% กระจุกตัวอยู่ในกรุงเทพฯและปริมณฑล พบว่าส่วนใหญ่เป็นอพาร์ตเมนต์ที่จับตลาดคนทำงาน ในขณะที่อีก 25% เป็นอพาร์ตเมนต์ในต่างจังหวัดซึ่งมีแนวโน้มเติบโตได้ดีจากการขยายตัวของมหาวิทยาลัย
ทั้งนี้อัตราการเติบโตของธุรกิจอพาร์ตเมนต์ เมื่อแบ่งตามกลุ่มลูกค้าพบว่า อพาร์ตเมนต์ที่เน้นลูกค้ากลุ่มคนทำงานและนักศึกษามีการเติบโตของอัตราค่าเช่าและยังมีอัตราการเข้าพักที่ดีเฉลี่ย 92% และ 94% ตามลำดับ ในขณะที่อพาร์ตเมนต์ที่เน้นลูกค้ากลุ่มแรงงานนอกจากจะอัตราค่าเช่าไม่ค่อยเติบโตแล้ว พบว่าอัตราเข้าพักมีความอ่อนไหวต่อปัจจัยภายนอกเป็นอย่างมาก
อย่างไรก็ตามจากการศึกษายังพบว่ามีปัจจัยลบที่จะส่งผลกระทบต่อธุรกิจอพาร์ตเมนต์ได้แก่ การขยายตัวของคอนโดมิเนียมราคาล้านต้นๆ ที่เข้ามาเพิ่มส่วนแบ่งทางการตลาดของผู้ที่เช่าอพาร์ตเมนต์ ทำให้มีกลุ่มลูกค้าที่เปลี่ยนไปซื้อเพื่อพักอาศัยเองและกลุ่มนักลงทุนที่ซื้อเพื่อปล่อยเช่า และนโยบายค่าแรงขั้นต่ำบีบให้หลายโรงงานลดต้นทุนประเภทค่าแรงหรือย้ายฐานการผลิต ส่งผลต่ออุปสงค์ อพาร์ตเมนต์กลุ่มแรงงาน
ทั้งนี้  ฝ่ายสินเชื่อธุรกิจอพาร์ตเมนต์ ธนาคารเกียรตินาคิน เตรียมจัดสัมมนา "รวยอย่างเสือนอนกิน กับธุรกิจอพาร์ตเมนต์" ในวันที่ 17 พฤษภาคม 2556 เวลา 13.00 – 17.00 น. ณ โรงแรมเซ็นทารา แกรนด์ ลาดพร้าว มีผู้เชี่ยวชาญในวงการธุรกิจอพารต์เมนต์ มาถ่ายทอดความรู้และประสบการณ์ให้แก่ลูกค้าและผู้ประกอบการที่สนใจก้าวสู่วงการธุรกิจอพาร์ตเมนต์ ซึ่งนอกจากจะได้รับความรู้วิธีการออมการลงทุนแล้ว ยังจะได้รับเทคนิคพร้อมคำแนะนำปรึกษาการทำธุรกิจอพาร์ตเมนต์จากผู้เชี่ยวชาญของธนาคาร